ཞི་བའི་འཚལ་ཕོ་བྲང་དུ་སྔ་དྲོ་ཆུ་ཚོད་༩།༣༠ཙམ་ལ་༸ཞབས་སོར་འཁོད་མཚམས་རི་རྫོང་རིན་པོ་ཆེ་མཆོག་གིས་མཎྡལ་རྟེན་གསུམ་འདེགས་འབུལ་ཞུས་པ་དང་།སྐབས་དེར་༸གོང་ས་མཆོག་གིས་སྔ་མོ་ཡིན་ན་ལ་དྭགས་ས་ཁུལ་སྤྱི་དང་།ལྷག་པར་དགོན་པ་གྲྭ་ཚང་དེ་ཙམ་ཡར་རྒྱས་མེད་ཀྱང་ད་ཆ་ཕྱི་དངོས་པོ་ཙམ་མ་ཟད།བསླབ་པ་སློབ་གཉེར་ལ་མཚོན་ནའང་ཡར་རྒྱུས་ཕྱིན་པ་དང་།ཡུལ་མིར་མཚོན་ནའང་དེ་སྔ་ལས་འཚོ་བའི་གནས་སྟངས་ཡར་རྒྱས་ཆེན་པོ་ཕྱིན་པའི་ཁར་ཆོས་དད་ཀྱི་བག་ཆགས་མུ་མཐུད་གནས་པར་ཐུགས་དགྱེས་ཚོར་བྱུང་སྐོར་དང་།ལ་དྭགས་ས་གནས་སེར་སྐྱ་མང་ཚོགས་ལ་མཚོན་ན་དད་པ་དམ་ཚིག་གཡོ་བ་མེད་པ་ཡིན་སྟབས།ཐེངས་འདིར་སླར་ཡང་ལ་དྭགས་སུ་༸ཞབས་སོར་འཁོད་ཐུབ་པར་ཐུགས་དགྱེས་མཉེས་མཛད་པ་མ་ཟད།དེང་སྐབས་དྷ་སར་ཆར་ཞོད་འགོ་འཛུགས་རྒྱུ་ཡིན་ནའང་།ལ་དྭགས་ཁུལ་དུ་ས་སྐམ་པོ་ཡིན་སྟབས།གྲུམ་བུའི་ནད་རིགས་ལ་ས་སྐམ་པོའི་ཕྲན་བུ་ཁྱད་པར་ཡོད་པ་ལྟ་བུ་འདུགདེར་བརྟེན་འདིར་འཁྱུག་ཙམ་སྡོད་དགོས་དྲན་བྱུང་།ཉིན་ཤས་གོང་རྒྱལ་ས་ལྡི་ལིར་ཧི་མཱ་ལ་ཡ་འབྲེལ་ཡོད་ཁག་གཅིག་གིས་ཤར་མོན་ནས་ནུབ་ལ་དྭགས་བར་གྱི་དགོན་པ་ཡོངས་རྫོགས་ཤེས་ཡོན་གྱི་བསྟི་གནས་ཁང་བཟོ་རྒྱུ་ཡིན་སྐོར་སྙན་སེང་ཞུས་པ་ཐུགས་དྲན་གསོ་མཛད་ནས་ལས་འགུལ་དེར་ཡི་རངས་བསྔགས་བརྗོད་རྒྱ་ཆེ་མཛད་ཡོད་པ་རེད།